ועדת הפנים ואיכות הסביבה, כנסת 17, פרוטוקול מספר 229, 2007-10-22 11:30

אופיר פינס-פז: אני מתכבד לפתוח את ישיבת ועדת הפנים והגנת הסביבה של הכנסת.

אופיר פינס-פז: אנחנו דנים היום - על פי בקשתה של חברת הכנסת נדיה חילו -בנושא מינוי הפטריאך.

אופיר פינס-פז: אנחנו דנים בנושא שנמשך כבר שנים ארוכות.

אופיר פינס-פז: אני לא זוכר את השנה המדויקת, אבל לפחות 3 או 4 שנים יש פרוצדורה - ממשלת ישראל מחויבת בה - שזה לאשר או לא לאשר את מינויו של ראש הכנסייה היוונית אורתודוקסית לפטריאך בישראל.

אופיר פינס-פז: סביב הנושא הזה מתרחש מחול שדים.

אופיר פינס-פז: לפעמים יותר שקט, לפעמים יותר רועש, לפעמים מאחורי דלתיים סגורות, לפעמים בפרהסיה.

אופיר פינס-פז: יש כאן מצב שהוא מצב מביך, לא רצוי, מצב בעייתי, שלא מוסיף שום דבר לאף אחד מהצדדים שמעורבים בו.

אופיר פינס-פז: ארץ ישראל היא מקום קדוש לרוב הדתות – לאיסלאם, לנצרות, ליהדות.

אופיר פינס-פז: אנחנו בודאי רוצים לראות את עצמנו מסבירי פנים, מארחים, מכבדים את כל הדתות, את כל נציגי הדתות שנמצאים פה בינינו.

אופיר פינס-פז: שר הפנים מופקד על הקשרים עם הדתות הלא יהודיות בישראל.

אופיר פינס-פז: כשר בישראל הקפדתי לראות את הדבר הזה בסדר עדיפות גבוה יחסית.

אופיר פינס-פז: השתדלנו כלפי כולם לכבד ולשמש כתובת.

אופיר פינס-פז: קרה המשבר בזמנו בנושא הזה.

אופיר פינס-פז: ממשלת ישראל החליטה לחשוב מחשבה שנייה.

אופיר פינס-פז: ראש הממשלה החליט - בניגוד לדעתי - שהוא מטפל בעניין הזה.

אופיר פינס-פז: זה כמובן זכותו כראש ממשלה.

אופיר פינס-פז: שרון החליט שהוא רוצה לטפל בזה באופן אישי.

אופיר פינס-פז: אני קיבלתי את זה בזמנו, למרות שחשבתי שצריך לטפל בזה אחרת.

אופיר פינס-פז: אני מוכרח להודות שלא העליתי בדעתי שהעניין הזה לא יגיע לסיומו בצורה מסודרת, בצורה מכובדת.

אופיר פינס-פז: יש אנשים שיכולים לספר מה יש בסכסוך, מה אין בסכסוך.

אופיר פינס-פז: יש פה תיבת פנדורה שלמה, עם סיפורים מדיניים, עם סיפורים ביטחוניים, עם סיפורים בין עמים.

אופיר פינס-פז: יש נדל"ן, נכסים, רכילויות אישיות.

אופיר פינס-פז: זה סרט.

אופיר פינס-פז: אני רוצה לבקש מחברת הכנסת נדיה חילו, שהיא נציגה של מפלגת העבודה וחברת כנסת נוצרייה, לפתוח.

אופיר פינס-פז: היא מטפלת בנושא בכל ימות השנה.

אופיר פינס-פז: אני בדרך כלל לא נוהג להעלות נושאים שלא עוברים את הנשיאות, אבל יש איזו שהיא מדיניות שבנושא הזה לא דנים.

אופיר פינס-פז: לא בנשיאות, לא בממשלה, לא בכנסת.

אופיר פינס-פז: החלטתי לחרוג ממנהגי ולקיים דיון פומבי בעניין הזה, כי אני לא מקבל את זה שאי אפשר לדון בנושא רגיש שלא נפתר ולא בא על פתרונו במשך כל כך הרבה שנים.

דוד אזולאי: מה חלקה של מדינת ישראל במינוי הזה?

אופיר פינס-פז: המינוי הוא מינוי שהכנסייה מחליטה עליו בדרך שלה.

אליהו גבאי: מבחינה חוקית ודתית מי שמאשר אותו זה ממשלת ישראל.

מוחמד ברכה: מבחינה דתית?

אליהו גבאי: בכל מדינות ערב קובעים את המינוי.

אליהו גבאי: מה, הרשות הפלסטינית צריכה לאשר אותו?

נאדיה חילו: אני רוצה להודות לאדוני היושב-ראש על ההיענות להביא את זה לדיון.

נאדיה חילו: אני הגשתי 2 דיונים דחופים לנשיאות הכנסת.

נאדיה חילו: הדיונים לא נתקבלו.

נאדיה חילו: אני יודעת שחברי כנסת נוספים הגישו הצעות דחופות לסדר.

נאדיה חילו: מאז שאני בכנסת אני לומדת את הסוגייה.

נאדיה חילו: קיימתי בעניין הזה פגישות, כולל עם הפטריאך, כולל עם ראשי הכנסיות, עם ראשי העדות.

נאדיה חילו: ראשי העדות הם נציגים נבחרים בקרב הקהילות הנוצריות האורתודוקסיות.

נאדיה חילו: כל אחד בעירו ובמקומו נבחר מטעם הקהילה.

נאדיה חילו: הם נציגים שמייצגים את הקהילה הנוצרית.

נאדיה חילו: יש כמה עדות נוצריות בארץ.

נאדיה חילו: ראש הפירמידה הדתית בעדה האורתודוכסית יוונית הוא הפטריאך.

נאדיה חילו: היה מישהו לפני כמה זמן בשם הרינאוס.

נאדיה חילו: הוא הודח על ידי הפורום הלגיטימי.

נאדיה חילו: זה פורום של כל הבישופים שיש לו את כל הסמכות.

נאדיה חילו: הוא בוחר את ראש הכנסייה הנוצרית.

אליהו גבאי: זאת הייתה הדחה פוליטית, לא הדחה דתית.

אליהו גבאי: אנחנו צריכים לתת יד להדחה פוליטית?

אפי איתם: הליך הדחתו שנוי במחלוקת.

נאדיה חילו: בעבר היה בג"ץ 96304 ובג"ץ 96704.

נאדיה חילו: אלו שתי עתירות שהוגשו בעבר נגד הממשלה על הנושא הזה.

נאדיה חילו: הממשלה לא בוחרת.

נאדיה חילו: היא הגוף שנותן את כתב ההכרה לפרטיאך שנבחר על פי כל הכללים הנוצרים, על פי תקנות פנימיות ועל פי הסינודוס הקדוש.

נאדיה חילו: הפטריאך הוא הדמות העליונה.

נאדיה חילו: ההכרה בו היא לא רק הכרה של ממשלת ישראל.

נאדיה חילו: הוא מייצג את ירדן - המלך הכיר בו - ואת הנוצרים ברשות הפלסטינית.

נאדיה חילו: ממשלת ישראל לא הכירה עדיין בכתב ההכרה.

נאדיה חילו: הוקמה ועדת שרים לנושא הזה.

נאדיה חילו: השר בראון עמד בראש ועדת השרים לנושא הספציפי הזה.

נאדיה חילו: ועדת השרים קיימה מספר ישיבות.

נאדיה חילו: אני השתתפתי באופן אישי באחת הישיבות.

נאדיה חילו: אמרתי שהנושא הוא לא רק עניין של דמות דתית עליונה.

נאדיה חילו: הנושא הזה פוגע בקהילה שלמה נוצרית.

נאדיה חילו: לנושא הזה יש הדים בין לאומיים מאוד כבדים.

נאדיה חילו: אני יודעת שבקרוב הפטריאך יקיים ישיבה עם בוש כדי להציג את העניין.

נאדיה חילו: לסוגייה הזאת יש שלושה היבטים.

נאדיה חילו: יש פגיעה בערכים דתיים, זה פוגע ברקמה הדתית המקומית - קהילתית של הנוצרים האורתודוכסים במדינת ישראל.

נאדיה חילו: אי מתן כתב הכרה חוסם מהפטריאך מלקיים הליכים רגילים.

נאדיה חילו: כששאלתי מה זה חוסר ההכרה, הוא אמר לי ששנתיים את הדואר הוא לא יכול לקחת.

אופיר פינס-פז: למה הוא לא הגיע לדיון?

נאדיה חילו: הנושא הזה של חוסר הכרה פוגע בסמכות, פוגע בלגיטימציה ובסופו של דבר יש לו השלכות למימוש תפקידו בקרב הקהילה.

נאדיה חילו: הדבר מתבטא בפגיעה בקהילה הנוצרית.

נאדיה חילו: אף אחד לא נתן לי תשובה לשאלות שהצגתי.

נאדיה חילו: ברור שיש הרבה מאוד הסברים.

משה כחלון: יש עתירה לבג"ץ.

נאדיה חילו: בג"ץ כבר נתן את ההכרעה שלו בעבר בשני תיקים שעסקו בעניין הזה.

נאדיה חילו: נכון להיום יש בג"ץ נוסף.

נאדיה חילו: בג"ץ אמר שצריך להשאיר בידי הגוף שמייצג את הבחירה.

נאדיה חילו: הוא אמר שההכרה לא צריכה לפגוע.

נאדיה חילו: ב2 העתירות שהוגשו בעבר נגד הממשלה הוא אמר שהיא חייבת להכיר בפטריאך הקודם.

נאדיה חילו: כמובן שהפטריאך הקודם השתנה.

נאדיה חילו: יש היום מישהו חדש שנבחר על פי כל הכללים.

נאדיה חילו: הבג"ץ גם אמר שעמדת הממשלה תיבחן לשמירה על האוטונומיה של העדה האורתודוכסית ואי התערבות בהליכי בחירה למשרה הבכירה ביותר.

נאדיה חילו: ועדת השרים קיימה כמה פגישות.

נאדיה חילו: התחלף לא מזמן השר בראון.

נאדיה חילו: עומד היום בראש ועדת השרים חבר הכנסת רפי איתן.

נאדיה חילו: הנושא הזה נמשך קרוב לשנתיים.

נאדיה חילו: טרם ניתנה הכרה.

נאדיה חילו: אין לחוסר ההכרה שום נימוק כללי.

נאדיה חילו: יש דברים סמויים.

נאדיה חילו: יש איזו שהיא התניה של אישור עסקאות קודמות של נדל"ן.

נאדיה חילו: מדובר בקרקעות.

נאדיה חילו: אני רואה בזה ניסיון מאוד קשה של סחיטה, אפילו של הוצאת דבר במרמה.

אליהו גבאי: מי דרש את זה ממנו?

אליהו גבאי: זה רק שמועות?

אפי איתם: זאת האשמה של הממשלה בפלילים.

נאדיה חילו: עומד היום בג"ץ נוסף.

נאדיה חילו: כל הנתונים הוגשו לבג"ץ.

נאדיה חילו: הדיון לא הסתיים.

נאדיה חילו: עד היום אין לנו את האמירה של הממשלה, מלבד האישור של העסקאות.

נאדיה חילו: אני מבקשת מוועדת הפנים להגיד את דברה בעניין הזה, כדי שתופסק הפגיעה המאוד אינטנסיבית.

נאדיה חילו: הדבר הזה מדיר שינה מהרבה מאוד אנשים שמוצאים את עצמם נפגעים במימוש הטכסים והאלמנטים הדתיים שהם צריכים לעשות.

סיזאר מרג'ייה: באוגוסט 2001 נבחר הרינאוס הראשון.

סיזאר מרג'ייה: במאי 2005 היה ניסיון להדיח את הפטריאך הרינאוס.

סיזאר מרג'ייה: כך עשו.

סיזאר מרג'ייה: נבחר פטריאך חדש.

סיזאר מרג'ייה: עד היום הסוגייה נמצאת בבג"ץ.

אופיר פינס-פז: מי זה הפטריאך החדש?

סיזאר מרגי'ייה: טיופולוס.

אופיר פינס-פז: למה הדבר הזה לא מסתיים?

אופיר פינס-פז: למה אין הכרעה ממשלתית?

אופיר פינס-פז: האם הממשלה הכירה בהרינאוס?

סיזאר מרג'ייה: אחרי 3 שנים.

אופיר פינס-פז: כמה זמן עכשיו זה נמשך?

סיזאר מרג'ייה: עוד מעט 3 שנים.

אריאלה קלעי: זה היה באוגוסט 2005 כשהאירועים קרו.

אריאלה קלעי: בסביבות אוקטובר 2005 הייתה פנייה לממשלה של טיופולוס, שהוא הפטריאך שהממשלה לא הכירה בו עדיין.

אריאלה קלעי: הוא ביקש שהממשלה תכיר בו.

אריאלה קלעי: הממשלה הקימה ועדת שרים חדשה.

אריאלה קלעי: בעבר היו כמה ועדות שרים.

אופיר פינס-פז: למה הממשלה צריכה להידרש לוועדת שרים?

אופיר פינס-פז: למה שר הפנים לא יכול לאשר או לא לאשר?

אריאלה קלעי: זאת סמכות כל הממשלה.

אופיר פינס-פז: למה צריך להקים בשביל זה ועדת שרים?

אריאלה קלעי: תפקידה של ועדת שרים להמליץ לממשלה.

אופיר פינס-פז: כך עושים לגבי המוסלמים?

אריאלה קלעי: אני לא יודעת.

זהבה גלאון: כך עושים לגבי הרב הראשי?

אריאלה קלעי: הממשלה הקימה ועדת שרים, אבל אז היו בחירות והממשלה התחלפה.

אריאלה קלעי: כשהממשלה התחלפה הקימה הממשלה החדשה ועדת שרים חדשה.

אריאלה קלעי: הוועדה התחילה לקיים ישיבות.

אריאלה קלעי: גם בתוך הוועדה היו חילופים של אנשים.

אריאלה קלעי: הוועדה שמעה את כל מי שביקש להופיע בפניה.

אריאלה קלעי: לפני מספר חודשים – אני לא זוכרת מתי זה היה – ביקש יושב-ראש הוועדה, בראון, להשתחרר מתפקידו.

אריאלה קלעי: הממשלה מינתה ליושב-ראש הוועדה את רפי איתן.

אופיר פינס-פז: האם את יודעת מתי הוועדה אמורה לסיים?

אריאלה קלעי: אין תאריך סופי, אבל זה יהיה ממש בקרוב.

אופיר פינס-פז: ברמה של ימים?

אריאלה קלעי: שבועות.

אופיר פינס-פז: האם ההתנהלות הזאת גורמת נזק ליחסי החוץ?

שמואל בן-שמואל: נגרם נזק רציני, בעיקר במערכת היחסים עם יוון ועם מדינות נוספות.

שמואל בן-שמואל: הנושא עולה בצורה תדירה בשיחות של נציגים רשמיים עם משרד החוץ.

שמואל בן-שמואל: מידי פעם הנושא עולה בארצות הברית.

שמואל בן-שמואל: הייתה פעולה של הלובי היווני מול חברי קונגרס.

שמואל בן-שמואל: דבר נוסף שקורה זה שכמעט כל אישיות בכירה, כל אישיות רשמית שמגיעה לארץ נפגשת עם טיופולוס.

אופיר פינס-פז: אין ויכוח על המנהיגות.

שמואל בן-שמואל: כשהגיעה מזכירת המדינה של ארצות הברית לביקור האחרון שלה בארץ טיופולוס הוזמן.

שמואל בן-שמואל: הוא גם מוזמן למפגש בין דתי גדול שעומד להתקיים בוושינגטון.

נאדיה חילו: יש לו פגישה עם בוש.

אופיר פינס-פז: האם האינפורמציה הזאת ידועה לשרת החוץ?

שמואל בן-שמואל: אני מביע את דעתי המקצועית.

שמואל בן-שמואל: אנחנו חושבים שיש לפתור את הנושא הזה בהקדם האפשרי.

מוחמד ברכה: לפני כמה חודשים פורסם בעיתון "הארץ" מסמך שחתום על ידי השר רפי איתן - עוד לפי שהוא היה יושב-ראש הוועדה - שיש בו 7 נקודות.

מוחמד ברכה: אלה היו התנאים להכרה בפטריאך החדש.

מוחמד ברכה: בעקבות אותה כתבה הגשתי שאילתה שעליה ענה השר בראון.

מוחמד ברכה: המסמך הזה לא הוכחש על ידי ממשלת ישראל.

מוחמד ברכה: יש במסמך התניות שבינם לבין העניין הדתי יש מרחק של שמיים וארץ.

יוסי ביילין: מה היו הטענות?

מוחמד ברכה: שהפטריאך צריך לעשות סקר של הנכסים של הפטריאכיה, שהוא צריך להגיד לממשלת ישראל איזה נכסים הוא מעוניין להחכיר או למכור.

מוחמד ברכה: זה כתנאי להכרה במעמד דתי, במעמד של איש דת.

מוחמד ברכה: היו סעיפים אחרים, אבל זה העיקר.

מוחמד ברכה: ב5.10 פורסמה כתבה מקיפה ב"ידיעות אחרונות".

מוחמד ברכה: שם כתבו שהפטריאך היה נתון לאיומים, פיתויים ושתדלנות.

מוחמד ברכה: אדוני היושב-ראש, אנחנו לא צריכים לחוות דעה מי יעמוד בראש הכנסייה האורתודוכסית .

מוחמד ברכה: זאת סמכותו הבלעדית של הסנודיוס הקדוש.

מוחמד ברכה: ממשלת ישראל חוזרת כל בוקר וכל ערב על כך שהיא תכבד את חופש הפולחן ואת חופש הדת בירושלים.

מוחמד ברכה: פה יש התערבות גסה.

מוחמד ברכה: אני מאשים את משלת ישראל בסחיטה ובהפרת אמונים.

מוחמד ברכה: אין לי שום אינטרס.

מוחמד ברכה: אין לי שום דעה מי יהיה הפטריאך.

מוחמד ברכה: מי שמוסמך לקבוע זאת זה הסנודיוס הקדוש.

מוחמד ברכה: ממשלת ישראל צריכה לכבד את חופש הדת, אבל היא גם צריכה לכבד את פסיקות בג"ץ.

מוחמד ברכה: תשמע מה שנכתב בעתירה שהגיש מר יוסף נאסר.

מוחמד ברכה: החלטת הבג"ץ הייתה כדלקמן: "יש לזכור כי אין מדובר במשרה שהממשלה עצמה ממנה מועמד מטעמה.

מוחמד ברכה: סמכותה היא סמכות אישור והכרה בלבד".

מוחמד ברכה: באותה החלטת בג"ץ נאמר: "הממשלה תבחן בשים לב לשמירה על האוטונומיה של העדה האורתודוכסית ואי התערבות בהליכי בחירה שקיימה למשרה הבכירה ביותר בה".

מוחמד ברכה: אלו שתי קביעות חד-משמעיות.

מוחמד ברכה: זה לא רק אי כיבוד חופש הדת, אי כיבוד הסמכות הדתית, זה זלזול בהחלטה מאוד מפורשת, מאוד חד- משמעית של הבג"ץ.

מוחמד ברכה: אנשי העדה הם ההתחלה והסוף בכל מה שנוגע לזה.

מוחמד ברכה: לא רפי איתן ולא אפי איתם.

אליהו גבאי: התחייבות שלו לירדנים זאת לא סחיטה?

נאדיה חילו: התפקיד שלו הוא תפקיד אזורי.

מוחמד ברכה: הפטריאך הוא ראש העדה בישראל, ראש העדה ברשות הפלסטינית וראש העדה בירדן.

מוחמד ברכה: הממשלה בירדן הכירה בו וגם הרשות הפלסטינית הכירה בו.

מוחמד ברכה: היחיד שמעמיד מכשולים על מנת לסחוט - זאת עבירה פלילית - זאת ממשלת ישראל.

אפי איתם: תוציא אותו.

אפי איתם: אני לא יכול לדבר כשהוא נמצא כאן.

אפי איתם: הוא מאיים עם האצבע, מעליב אנשים.

אפי איתם: תסלק אותו מפה.

מוחמד ברכה: אתה פוחד ממני?

אפי איתם: אתה בריון.

אפי איתם: אני לא מפחד ממך.

אפי איתם: אני בז לאופן שבו אתה מתנהג.

מוחמד ברכה: אתה פחדן.

אפי איתם: הרקורד שלי והאומץ לב שלי לא מגיעים לציפורן שלך.

אפי איתם: חצוף, בריון.

מוחמד ברכה: אתה פושע עם קבלות.

אפי איתם: כשצריך להוציא מישהו החוצה בגלל צעקות ובגלל אלימות וזה לא מתממש זאת בושה לכנסת.

אפי איתם: זה פרס לבריונות.

אפי איתם: לא היה כדבר הזה בכנסת.

אפי איתם: אין לי בכלל צד בשאלה מי יהיה הפטריאך.

אפי איתם: אני חושב שמדינת ישראל צריכה להכיר בפטריאך שיכבד וינהיג את העדה הנוצרית יוונית במדינה.

אפי איתם: אני מדבר כאיש דתי.

אפי איתם: גם אני הייתי רוצה שתהיה לי רבנות ראשית שתיתן לי את השירותים .

אפי איתם: אתם עושים טעות איומה כשאתם הופכים את העניין הזה לאיזה עניין בין יהודים לערבים.

אפי איתם: כשאתם נותנים לחבר הכנסת מוחמד ברכה להוביל את המאבק הזה זה מיד מתחיל להיות חשוד באיזה עניין של יצירת פתח מחודש בין יהודים לערבים, מה שבוודאי לא שייך לכנסייה היוונית הנוצרית.

אפי איתם: זה פרובוקטור שמוביל מאבק.

אפי איתם: זאת טעות שאתם קושרים את הדיון הזה לעניין הזה.

אפי איתם: אני לא פחות דובר שלכם ולא פחות מעוניין שהעניין הזה ייפתר.

אפי איתם: העניין שלי כחבר כנסת ישראל הוא שהסוגיה הזאת תבוא לפתרונה.

אפי איתם: כאדם דתי ענייני הוא כפול ומכופל.

אפי איתם: אני לא אויב שלכם.

אפי איתם: דעתי מי יהיה הפטריאך לא קובעת וגם לא חשובה.

אפי איתם: אני מדבר על 3 עניינים שאותם צריכים לברר.

אפי איתם: גם אני הייתי שותף בממשלת שרון בדיון על אישור הרינאוס כפטריאך.

אפי איתם: אם יש כאן סוגייה פלילית שמישהו הולך לגזור קופון של קרקעות, של עסקאות קרקע צריך ללכת למשטרה מחר בבוקר.

אפי איתם: האשמה הכי חמורה שיכולה להיות זה שנמנע מהפטריאך אישור ומינוי כדין בגלל נימוקים נדל"נים.

אפי איתם: אני באופוזיציה פה, אני לא בקואליציה.

אפי איתם: אני האחרון שיחשוב שהדבר הזה הוא בלתי אפשרי.

אפי איתם: אם זה נושא פלילי צריך ללכת למשטרה, צריך לבצע חקירה ונגמר הסיפור.

אפי איתם: עצם העובדה שממשלת ישראל מתלבטת בסוגייה הזאת הרבה מאוד זמן זה אומר שיכול להיות שהסוגייה לא פלילית אבל חלמאית.

אפי איתם: הממשלה מאוד רוצה שזה יסתדר, אבל יש בחירות, מתחלפים יושבי ראש.

אפי איתם: אולי זאת ממשלה שלא יודעת לסדר שתי ידיים – ימנית ושמאלית.

אפי איתם: זה נושא שוועדת הפנים צריכה לבוא ולהגיד לממשלה שהיא פועלת לא בסדר.

אפי איתם: אם זה לא פלילי וזה לא חלמאי כנראה שיש כאן איזה שהם נימוקים כבדי משקל, כי הממשלה עצמה משלמת על זה מחיר בינלאומי ופנימי.

אפי איתם: כנראה שיש פה עוד משהו חוץ מפלילים וחלם.

אפי איתם: יש שיקול דעת לממשלת ישראל בשאלה לא מי יהיה איש הדת שיתמנה לפטריאך, אלא איך הוא יפעל בנגזרות אחרות שבסמכותו.

אפי איתם: הייתי חבר בוועדת השרים שדנה בהרינאוס.

אפי איתם: צריך לדעת שחלקים גדולים מלב ליבה של ירושלים, כולל הכנסת, כולל חלקים גדולים מקריית הממשלה, כולל דברים נוספים, נבנו על אדמות של הכנסייה היוונית אורתודוכסית.

אפי איתם: הכנסייה במין הסכם שהוא לא הסכם החכירה את האדמות האלו למדינת ישראל בזמנו, מתוך הבנה שהדבר הזה יישאר והבעלות של הכנסייה על האדמות האלו לא תמומש באופן שהיא תוכל למכור אותן, או לעשות בהן עסקאות נדל"ן.

אפי איתם: הכנסת - המקום שאנחנו יושבים עליו עכשיו –נמצאת על אדמת הפטריארכיה.

אפי איתם: כאשר בנו את הכנסת זאת הייתה ההבנה.

זהבה גלאון: נשקפת סכנה?

אפי איתם: כן.

אפי איתם: אם רוצים להיכנס לדיון רציני ולא להגיד שהממשלה גנבים, שהממשלה מטומטמים, אז זה לב העניין.

אפי איתם: ממשלת ישראל רוצה לוודא שהאיש שיעמוד בראש הפטריארכיה ימשיך לקיים את ההסדרים הבלתי כתובים.

אפי איתם: ספק אם חלקם יעמדו בתביעה משטרתית מסודרת.

אפי איתם: הדברים נעשו בקום המדינה, באיזה מין הבנות ג'נטלמניות שבין מדינת ישראל לכנסייה.

אפי איתם: היום המדינה רוצה לעגן את זה בהבנה שאכן הסטטוס קוו יישמר.

אפי איתם: אין לי שום דעה נגד טיאופולוס, אבל מה יהיה אם יבוא פטריאך שיבוא ויגיד שהוא מוכר את אדמות הכנסת לשייח סעודי?

אפי איתם: איך נראה אז?

אפי איתם: זה לב הסוגייה.

אפי איתם: מי שרוצה לדון בה ברצינות צריך להניח אותה על השולחן.

אפי איתם: אין פה עניין דתי, אבל יש פה עניין שנוגע לציפור נפשה של הריבונות הישראלית בירושלים.

פרח בראנסה: אני רוצה להודות לחבר הכנסת מוחמד ברכה שייצג אותנו נכונה בכמה דברים.

פרח בראנסה: מה שאמר חבר הכנסת איתם זה הדבר העיקרי.

פרח בראנסה: מדובר בקרקעות ובאדמה.

פרח בראנסה: כל הדברים האחרים זה לטייח.

פרח בראנסה: הפטריאך עובד.

פרח בראנסה: זה נכון שהוא עובד עם מגבלות, אבל הוא מייצג אותנו.

אופיר פינס-פז: מה המגבלות שיש לו כרגע?

פרח בראנסה: חשבון בנק הוא לא יכול לפתוח.

אופיר פינס-פז: האם חשבון אישי שלו, או חשבון של הכנסייה?

אופיר פינס-פז: הוא לא יכול להיות מורשה חתימה?

פרח בראנסה: נכון.

פרח בראנסה: חלק מהכספים שמגיעים מדמי חכירה הולכים לפטריאך הקודם שסולק.

פרח בראנסה: יש כאלה שטענו שסילקו אותו בגלל מעשים אחרים.

פרח בראנסה: אנחנו לא מתווכחים על זה, כמו שלא מתווכחים כשבוחרים רב ראשי.

פרח בראנסה: כל העולם מכיר בו חוץ ממדינת ישראל.

אופיר פינס-פז: תתייחס לטיעון של חבר הכנסת איתם.

אופיר פינס-פז: האם אתה מסכים?

פרח בראנסה: זה נכון.

אופיר פינס-פז: למה הנושא הזה נפתח אחרי כל כך הרבה שנים, הרי 60 שנה יש את ההסדרים האלה?

פרח בראנסה: עם קום המדינה נעשו הרבה עסקאות.

פרח בראנסה: זה לא רק הכנסת, זה גם כל משרדי הממשלה, גם בנק ישראל ועוד מאות דונמים של שטחים שהוחכרו על ידי ממשלת ישראל.

פרח בראנסה: עכשיו יש עוד אדמות.

פרח בראנסה: הם רוצים להשלים את העסקאות האלו.

פרח בראנסה: אנחנו זקוקים לקרקע.

פרח בראנסה: המדינה הייתה צריכה לבנות בתי ספר.

פרח בראנסה: כולם מתגאים בבתי הספר הנוצריים.

אופיר פינס-פז: האם העדה הנוצרית אורתודוכסית רוצה לפתוח את ההסכמים שלה עם ממשלת ישראל?

פרח בראנסה: מה שעבר עבר.

אופיר פינס-פז: אתה מדבר על העסקאות החדשות?

פרח בראנסה: אני מדבר על העסקאות החדשות.

פרח בראנסה: הזכירו פה את הנושא הפלילי.

פרח בראנסה: אנחנו בתור עדה לא נהסס.

פרח בראנסה: במידה ותוך חודש הוועדה המכובדת לא תפתור את הבעיה הזאת, לא תהיה לנו ברירה ונלך לבית הדין בהאג.

פרח בראנסה: אנחנו גם לא נהסס לפנות למשטרה.

זהבה גלאון: אדוני היושב-ראש, אני רוצה להודות לך על קיום הישיבה.

זהבה גלאון: אני מודה שאני לא מתכוונת לדבר על ההיבטים המדיניים, הדתיים או הפוליטיים של אי מינויו של הפטריאך החדש.

זהבה גלאון: אני קראתי את התחקיר המקיף שהתפרסם בעיתון "ידיעות אחרונות".

זהבה גלאון: בעקבות התחקיר הגשתי שאילתה לראש הממשלה כהיותו השר הממונה.

זהבה גלאון: אמנם רפי איתן הוא השר המופקד בפועל, אבל משרד ראש הממשלה הוא המשרד הממונה.

זהבה גלאון: נדהמתי שלא קיבלתי כל תשובה על השאילתה.

זהבה גלאון: בדרך כלל שרים נוהגים להשיב על שאילתות של חברי כנסת.

זהבה גלאון: העליתי שורה של תהיות בעקבות התחקיר.

זהבה גלאון: התחקיר היה מדאיג במיוחד.

זהבה גלאון: בדברים של הפטריאך טיאופולוס מצאתי שורה של האשמות כבדות משקל שאם הן נכונות אני חושבת שיש פה חשד כבד לפלילים.

זהבה גלאון: הוא אמר שמינויו מותנה באישור על ידו של עסקאות נדל"ן בבית שמש שמעורבים בהם גורמים בממשל שמנסים לקדם אינטרסים של בעלי עסקים פרטיים.

זהבה גלאון: אדוני היושב-ראש, אם הדבר הזה נכון – אני מעלה את זה כשאלה כי אין בידי את הכלים – אז לא מדובר בפרלמנט הישראלי שבסכנה, כפי שניסה להלך אימים על הוועדה חבר הכנסת איתם.

זהבה גלאון: דיבר חבר הכנסת איתם על ממשלת חלם.

זהבה גלאון: אפשר להאשים את הממשלה הזאת בהכל, אבל בתום לב בוודאי שלא.

זהבה גלאון: אם זה נכון אז יש כאן זדון, יש פה חשש לפלילים.

זהבה גלאון: מגייסים את כל הרגשות הדתיים, את כל הדברים הרגישים של אנשי הדת הנוצרית, כדי להביא בעצם לעיכוב מינויו של הפטריאך טיאופולוס.

זהבה גלאון: אני לא נכנסת להאשמות כנגד הפטריאך הקודם.

זהבה גלאון: אני לא יכולה לקבוע.

זהבה גלאון: יש לי הרבה כבוד לנציגים שהגיעו ממשרדי הממשלה השונים, אבל להגיד שהתשובות שניתנו לנו כאן סיברו את אוזננו זה יהיה ממש לא רציני.

אופיר פינס-פז: אני רוצה לקבוע שהפקידות הממשלתית מנוטרלת לחלוטין מהעניין הפוליטי.

זהבה גלאון: אין להם מושג וחצי מושג מה השיקולים.

זהבה גלאון: אני יכולה להבין למה הפטריאך לא מגיע.

זהבה גלאון: אם זאת ההתייחסות של ממשלת ישראל שמעכבת במשך זמן כה רב את המינוי ומנסה לייחס את זה לגורמים לא עניינים, אז יש לנו בעיה.

יהודה שגב: אני שם את סוגיית הפטריארכיה בצד.

יהודה שגב: אנחנו פועלים על פי חוק.

יהודה שגב: חלק מהדברים שנאמרו בתום לב על ידי חברת הכנסת נדיה חילו אינם נכונים ברמה העובדתית.

יהודה שגב: יש 3 מערכות דינים שמתייחסות לפטריארכיה.

יהודה שגב: יש את החוק הקנוני שאומר שמינוי הפטריאך הוא לכל החיים ולא ניתן להדיחו, יש את החוק הישראלי שאומר שמינוי הפטריאך הוא לכל החיים ולאחר פטירתו אין לשום בית משפט סמכות להדיח אותו, ויש את החוק הירדני.

יהודה שגב: הוא קצת יותר מרחיק לכת.

יהודה שגב: יש שתי עילות שלפיהן אפשר להדיח פטריאך לפי החוק הירדני, שזה אי כישרות שכלית וגופנית - מה שאנחנו קוראים נבצרות - ופעולה בניגוד לעיקרי האמונה האורתודוכסית.

נאדיה חילו: על זה הוא הודח.

יהודה שגב: בואו נשאר צמודים לעובדות.

יהודה שגב: אם יאמרו לי שעסקת נדל"ן, בין אם בירושלים, בין אם בתל ובין אם ביפו היא פעילות בניגוד לעיקרי האמונה האורתודוכסית אז אני מרים ידיים.

יהודה שגב: הרגישות פה היא כי מדובר בירושלים.

יהודה שגב: עילת ההדחה של הפטריאך הייתה האשמה שהוא מכר קרקעות ליהודים בירושלים.

אופיר פינס-פז: אתה הופעת בפני ועדת השרים?

יהודה שגב: אני הופעתי בפני ועדת השרים.

יהודה שגב: אנחנו מדברים על ההיבט הלגאליסטי.

יהודה שגב: יש פה אנשים שההיבט הלגאליסטי לא חשוב להם.

יהודה שגב: לחברי כנסת אני מצפה שהוא יהיה חשוב.

יהודה שגב: זה צריך להיות חשוב במנותק מסוגיית הפטריארכיה.

יהודה שגב: החוק הוא חוק.

יהודה שגב: מה שאמר בג"ץ זה שהליך ההדחה לא היה חוקי.

יהודה שגב: .

אופיר פינס-פז: הבג"ץ אמר שהמדינה לא תתערב בשיקולים.

אופיר פינס-פז: .

יהודה שגב: המדינה לא מתערבת בשיקולים, ובלבד שהליכי הבחירה נעשים על פי חוק.

יהודה שגב: מכיוון שהליך הבחירה לא התקיים על פי חוק.

יהודה שגב: .

אופיר פינס-פז: הליך ההכתרה לא התקיים על פי חוק.

יהודה שגב: גם תהליך הבחירה.

מוחמד ברכה: האם המשרד שלך קשור לעסקאות שעשה הרינאוס?

יהודה שגב: אני לא מטפל בשום עסקת נדל"ן של הפטריארכיה.

יהודה שגב: גם אני קראתי את התחקיר ב"ידיעות אחרונות".

יהודה שגב: טיאופולוס אמר שם שהוא מוכן לוותר על המינוי אבל לא לקבל תכתיבים.

יהודה שגב: הסיפור הזה הוא מעט תמוה בעיני, כי אני מחזיק בידי את ההתחייבות שנטל על עצמו טיאופולוס טרם היבחרו.

אופיר פינס-פז: מה זה הנייר הזה?

יהודה שגב: זה מסמך שהוא חתם בפני הירדנים והפלסטינים ערב היבחרו לתפקיד.

יהודה שגב: זה היה התנאי לכך שהירדנים יכירו בו כפטריאך.

יהודה שגב: כתוב שם שהוא מתחייב לבצע את כל החוק הירדני על כל סעיפיו היה והוא ייבחר לפטריאך.

יהודה שגב: כתוב שם שהוא מתחייב לפעול לביטול כל הסכם, עסקה או שכירות שנעשו לפי ייפוי כוח שקשורים לקודמיו.

פלח בראנסה: לא לקודמיו.

יהודה שגב: לא מדובר בעסקה ספציפית.

יהודה שגב: מדובר פה לגבי קודמיו.

יהודה שגב: באשר לחברי המועצה המשותפת שהם בעלי אזרחות ישראלית.

יהודה שגב: עליהם להיות בעלי אזרחות נוספת כדי לעקוף כל מכשול חוקי שעלול למנוע הפעלת המועצה המשותפת.

יהודה שגב: אם חברי המועצה המעורבת הם רק אזרחים ישראלים זה לא טוב, משום שהזיקה למדינת ישראל הדוקה מאוד.

יהודה שגב: הסעיף היותר מעניין הוא סעיף הנכסים.

יהודה שגב: סעיף 9: "אני מתחייב להוציא הנחיות, לערוך רישום ומדידות הנדסיות לנדל"ן השייכים לפטריארכיה היוונית אורתודוכסית, לשלוח דוחות אודותם לכל המוסדות הרשמיים הירדנים.

יהודה שגב: כמון כן, להגיש רישום ברור על הנכסים ששייכים לפטריארכיה".

יהודה שגב: מדוע הירדנים צריכים לקבל אינוונטר מלא ומדויק של כל נכסי הפטריארכיה בתחום מדינת ישראל?

נאדיה חילו: מה זה העניין שלך?

נאדיה חילו: יש פה אנשים נבחרים.

נאדיה חילו: כל אחד מייצג את הקהילה שלו.

נאדיה חילו: יש פה אנשים שנבחרו בצורה דמוקרטית.

יהודה שגב: למועצת הכנסיות אין שום מעמד סטטוטורי.

יהודה שגב: כל כנסייה היא אוטונומית ומוסמכת להחליט עבור עצמה.

יהודה שגב: משמעות התמונה שניסו לצייר היא כאילו היה מתכנס האו"ם והיה מחליט להדיח את ראש ממשלת ישראל.

יהודה שגב: זה חסר תוקף לחלוטין.

מישל ג'נטוס: אני מתפלא על כך שחברי כנסת שחובשים כיפה מדברים כמו שהם דיברו פה.

מישל ג'נטוס: ציפיתי שתהיה להם יראת כבוד לדת.

מישל ג'נטוס: אתם לא יודעים מה קורה בשטח.

מישל ג'נטוס: אמריקה דואגת, יוון דואגת.

מישל ג'נטוס: אנחנו תושבי ישראל דואגים יותר מהם.

מישל ג'נטוס: אתם לא יודעים מה קורה בישובים שלנו.

מישל ג'נטוס: אין לנו אור בכנסיות, אין לנו איפה לבנות.

מישל ג'נטוס: אין לנו בגלל מה שאתם עושים לנו.

מישל ג'נטוס: עד 2005 הפטריארכיה הייתה תיבת פירות עם ריח טוב.

מישל ג'נטוס: ב2005 היא נהפכה לתיבת פנדורה.

מישל ג'נטוס: מי שעשה אותה לתיבת פנדורה זאת ממשלת ישראל.

מישל ג'נטוס: היא עשתה את הפטריארכיה לתיבת פנדורה.

מישל ג'נטוס: עוד מעט התיבה תיהפך לתיבה רקובה.

מישל ג'נטוס: אני פונה אליכם שתתנו לנו אור בכנסיות.

מישל ג'נטוס: אנחנו צריכים להיות חשובים לכם יותר מארצות הברית או יוון.

אליהו גבאי: הציבור צריך לדעת שיש דין ודיין בירושלים.

אליהו גבאי: לא יכול להיות שלוקחים החלטות בג"ץ וזורקים אותן לאשפה.

אליהו גבאי: חלק מהציבור שיושב כאן דרש את בחירתו של הרינאוס.

אליהו גבאי: פתאום עכשיו התהפכתם?

אליהו גבאי: בגלל האיומים?

אליהו גבאי: היום פתאום הם משתנים בגלל האיומים של הרשות הפלסטינית.

אליהו גבאי: אבו-עלא כתב כך: "מזרח ירושלים הכבושה הייתה מאז ומתמיד ערבית באופייה, בטבעה ובדמוגרפיה שלה".

אליהו גבאי: הם מטילים את פחדם על הכנסייה בכך שהוא העיז למכור קרקע למדינת ישראל.

אליהו גבאי: האם בזה שהוא מכר הוא המיר את דתו?

אליהו גבאי: ניתן להדיח פטריאך רק כאשר הוא לא שפוי או כאשר הוא עושה דברים לא ראויים בענייני דת.

אליהו גבאי: זה שיש מדינות בעולם שקוראות לא להכיר בו זה בגלל החולשה של משרד החוץ.

אליהו גבאי: הפטריאך צריך להישבע אמונים לירדן.

אליהו גבאי: אנחנו צריכים להכיר בו?

אליהו גבאי: אני קורא לכנסייה היוונית אורתודוכסית להתחבר לאוכלוסייה היהודית במדינת ישראל.

דוד אזולאי: כאדם דתי חשוב לי לציין שאין כאן שום מחלוקת ושום ויכוח בין היהודים לנוצרים.

דוד אזולאי: ההיפך הוא הנכון.

דוד אזולאי: למדינת ישראל יש הערכה רבה לעדה הנוצרית.

דוד אזולאי: צריך לשמור על כבודם של אנשי הדת.

דוד אזולאי: מי שמדבר היום על הפטריאך הזה מחר יכול לדבר על פטריאך אחר.

דוד אזולאי: הנזק הוא לעדה.

דוד אזולאי: צריכים להיות מאוד זהירים בנושא הזה.

דוד אזולאי: אני חושב שהדיון היום גורם לזילות יתירה באותו מוסד יווני חשוב לציבור מאמיניו.

דוד אזולאי: אין בידינו אין את כל הנתונים.

דוד אזולאי: אני מניח שהיריעה מאוד רחבה.

דוד אזולאי: טוב עשית, אדוני היושב-ראש, שהזמנת את הפטריאך.

דוד אזולאי: כנראה שיש תקדימים לעובדה שהממשלה עד היום לא קיבלה החלטה.

דוד אזולאי: גם לגבי הפטריאך הקודם לקח זמן רב .

דוד אזולאי: שמעתי שלקח 3 שנים עד שהוא קיבל את המינוי.

דוד אזולאי: גם כאן אנחנו עדיין בגדר 3 שנים.

דוד אזולאי: אני לא אומר שזו מצווה לחכות 3 שנים.

דוד אזולאי: צריך לקבל החלטה.

דוד אזולאי: אולי לממשלת ישראל קשה לקבל החלטות כשמדובר בהכרעות קשות.

דוד אזולאי: יכול להיות שיש כאן הכרעה קשה.

דוד אזולאי: אני מציע לך, אדוני היושב-ראש, שנקבל החלטה שאומרת לממשלת ישראל לקבל החלטה.

דוד אזולאי: כל החלטה היא טובה.

דוד אזולאי: אחר כך יעתרו לבג"ץ.

דוד אזולאי: חברתי, חברת הכנסת נדיה חילו, לא עשתה נכון בכך שהיא הביאה את הנושא לדיון כאשר לנו, חברי הכנסת, שצריכים להביע דעה אין את הנתונים.

דוד אזולאי: לוועדת השרים יש יותר נתונים מאשר לנו.

שרה שלו: האם אי אפשר להפריד בין המינוי לנדל"ן?

שרה שלו: אני חושבת שצריך לאשר את המינוי, אבל להוציא את הנדל"ן מהסיפור.

פואד פרח: אנחנו מדברים על כנסייה, על מנגנון דתי שצריך להפריד מהעניין הפוליטי.

פואד פרח: אתה אמרת שהם הדיחו אותו בגלל שהוא מכר אדמות.

פואד פרח: זה לא נכון.

פואד פרח: יש לי פה מסמך שחתום על ידי 13 אנשים שאומרים שהדיחו אותו בגלל שהוא לא אמר את האמת.

פואד פרח: .

דוד אזולאי: מי הם 13 האנשים?

דוד אזולאי: מה מעמדם?

אליהו גבאי: אולי אפשר להקים ועדת חקירה ממלכתית שתחקור מדוע הוא הודח.

פואד פרח: מישהו אמר שאין להם סמכות להדיח פטריאך.

פואד פרח: יש לי את החוק התורכי, את החוק המנדטורי ואת החוק הירדני.

אופיר פינס-פז: למה הדיחו אותו?

פואד פרח: יש 13 סיבות.

פואד פרח: אין שום זכר לבעיית נדל"ן.

אופיר פינס-פז: איזה עסקאות עשה הרינאוס?

פואד פרח: לפי ידיעה שקראתי בעיתון.

פואד פרח: .

אופיר פינס-פז: לא מה שקראת בעיתון.

אופיר פינס-פז: אתה צריך לדעת מה הוא עשה.

פואד פרח: הוא נתן ייפוי כוח למישהו לחתום במקומו.

פואד פרח: זה לא קיבל את האישור.

אופיר פינס-פז: מה העסקאות?

פואד פרח: שער יפו.

אופיר פינס-פז: למי הוא מכר את זה?

פואד פרח: לעטרת כוהנים.

אופיר פינס-פז: כל הממשלה שלנו שומרת על עטרת כוהנים?

פואד פרח: אנחנו לא חברת נדל"ן.

פואד פרח: לנו יש מסורת של 2000 שנה.

פואד פרח: אני עשיתי מפה שמתארת כמה אדמות נמכרו.

פואד פרח: בית המשפט קבע שמדובר בעניינים הפנימיים של העדה היוונית אורתודוכסית.

פואד פרח: העניין של ההכרה הא עניין פורמאלי בלבד.

אופיר פינס-פז: ממתי התחילו להקים ועדות שרים לדבר הזה?

פואד פרח: אין בחוק דבר כזה.

פואד פרח: היו 2 ועדות שרים.

פואד פרח: הייתה ועדה בראשותו של בראון.

פואד פרח: כולם עזבו.

פואד פרח: אישור המינוי לתפקיד שטרם נעשה הותנה בכך שהוא יחתום על עסקאות הנדל"ן.

ואסל טאהא: הפטריאך נבחר על פי כל הקריטריונים.

ואסל טאהא: העיכוב של ההכרה זאת התערבות בוטה במה שצריך להיות בכנסייה ובעדה.

ואסל טאהא: לאורך כל ההיסטוריה ההכרה הייתה פורמאלית.

ואסל טאהא: אין להפריד בין הנדל"ן למינוי.

ואסל טאהא: צריך להדיח כל פטריאך שמושיט יד לנכסים.

אליהו גבאי: זה לא עניין דתי.

ואסל טאהא: שמעת שאין להם בתי ספר ויש להם מצוקת דיור.

ואסל טאהא: העמדה של ממשלת ישראל היא עמדה מגוחכת, עמדה לא נכונה, עמדה שמשרתת גוף קטן, זעיר שקוראים לו עטרת כוהנים.

גבי קדיס: החוק הוא מהתקופה העותומנית.

גבי קדיס: הפטריאך הוא נאמן לקרקעות של הנוצרים האורתודוכסים בכל ישראל.

גבי קדיס: מתוקף תפקידו כנאמן אסור לו למכור קרקעות.

גבי קדיס: ברגע שפטריאך מוכר קרקעות הוא מועל בתפקידו ובעקרונות הנצרות.

גבי קדיס: ברגע שפטריאך מועל בתפקידו ומועל בעקרונות הנצרות אפשר להדיח אותו.

אופיר פינס-פז: איפה כתוב שאסור לו למכור קרקעות?

גבי קדיס: בחוק העותומני.

גבי קדיס: ההחלטה על מכירת הקרקעות של הרינאוס לא התקבלה.

גבי קדיס: מכוח זה היא פסולה.

גבי קדיס: הפטריאך שומר על הקרקעות שלנו.

גבי קדיס: זאת נקודה מאוד מהותית.

גבי קדיס: אני עוד לא ראיתי באף מדינה שממנים רב ראשי באישור ראש הממשלה.

אופיר פינס-פז: כל הרבנים בכל ארצות ערב מאושרים על ידי המדינה.

גבי קדיס: זה אקט פורמאלי.

גבי קדיס: כל הנושא של הקרקעות הפך להיות האישיו העיקרי של מדינת ישראל.

אופיר פינס-פז: כמה קרקעות יש לכם?

גבי קדיס: יש לנו המון קרקעות.

גבי קדיס: הפטריאך הוא נאמן של הקרקעות האלו.

גבי קדיס: מי שנתן לו אותן זו העדה.

גבי קדיס: בזמנו, בימי העותומניים, כל אדם שנפטר נתן את הקרקעות לפטריאך.

גבי קדיס: הוא לא הביא את הקרקעות מיוון.

נאסר יוסף: אני מאוד מודה לחברי הכנסת מוחמד ברכה, נדיה חילו וואסל טהא.

נאסר יוסף: אני מצטער על מה ששמעתי כאן מכמה אנשים.

נאסר יוסף: האם אנחנו אזרחים במדינת ישראל?

נאסר יוסף: האם אנחנו מחוברים או לא מחוברים?

נאסר יוסף: העדה הזאת בחרה בפטריאך שיהיה ראש הכנסייה האורתודוכסית בארץ.

נאסר יוסף: המצב של העדה שלנו מאוד גרוע.

נאסר יוסף: אני כתבתי הרבה פעמים על המהגרים מארץ הקודש.

נאסר יוסף: למה?

נאסר יוסף: כי אין להם מנהיג.

נאסר יוסף: כנסיות עזובות, אדמות אין.

נאסר יוסף: אין מי שתומך.

נאסר יוסף: דבר כזה אי אפשר להמשיך.

נאסר יוסף: הפטריארכיה היא לא סוכנות של אדמות.

נאסר יוסף: צריך לכבד את הפטריארכיה, לכבד את הכנסייה.

נאסר יוסף: חבל מאוד שבמדינה אין כבוד הדדי בין אזרחים לאזרחים, במיוחד בעניין רגיש כמו הדת.

אופיר פינס-פז: אני חושב שכל מה שקורה כאן זאת השתלשלות דברים מאוד חמורה, מאוד לא ראויה.

אופיר פינס-פז: מדינת ישראל בהתנהלות הזאת מתערבת באופן לא ראוי ופוגעת בחופש הפולחן ובעקרונות מגילת העצמאות שלה.

אופיר פינס-פז: זה דבר שלא היה צריך לקרות.

אופיר פינס-פז: אין שום ספק שהמעורבות המוגזמת של הממשלה בענייני פטריארכיה נובעת מהעובדה שלפטריארכיה הזאת יש נדל"ן, יש קרקעות רבים במדינת ישראל.

אופיר פינס-פז: הדבר הזה הוא הגורם המכריע בהתנהלות של הממשלה, כנראה מתוך רצון להגיע בצורה כזאת או אחרת לנדל"ן במקום כזה או אחר.

אופיר פינס-פז: אני רואה כאן חשש וניסיון להגן על עסקאות קודמות - ספק אם הן חוקיות - עם עטרת כוהנים ועם גורמים אחרים.

אופיר פינס-פז: אני לא רואה קשר בין האורתודוכסיה היונית לעטרת כוהנים.

אופיר פינס-פז: זה לא נראה לי הגיוני.

אופיר פינס-פז: הוועדה מביעה מורת רוח מהתנהלות הממשלה בפרשת הפטריאך.

אופיר פינס-פז: הוועדה דורשת מראש הממשלה, מהשר איתן ומהמשלה כולה להביא את הפרשה המזיקה הזאת אל סופה בהקדם האפשרי.

אופיר פינס-פז: לכל המאוחר עד התשובות לבג"ץ ועד סוף השנה האזרחית.

אופיר פינס-פז: שמנעו את נציגי משרד החוץ שבטח לא עובדים בכנסת.

אופיר פינס-פז: זאת פרשה שמזיקה למדינת ישראל.

אופיר פינס-פז: אנחנו מבקשים מהממשלה לסיים את הפרשה הזאת מהר כלל שניתן, ובכל מקרה לא יאוחר מסוף השנה האזרחית.

אליהו גבאי: אני מבקש לחקור האם ההדחה הייתה עניין דתי.

מוחמד ברכה: אני מסכים לסיכום של היושב-ראש שצריך לסיים את הפרשה, אבל צריך להתחשב בדעת אנשי הקהילה היוונית אורתודוכסית, בהחלטת הסינודוס הקדוש ובהחלטות בג"ץ.

אליהו גבאי: ההחלטה היא חד-צדדית וחד-כיוונית.

אופיר פינס-פז: תודה רבה, הישיבה נעולה.